Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 449/10/2202	Galanta, 21.5.2012
EEČ : 2-17-102-2012

U Z N E S E N I E

Trestná vec:	obvinená XXXXX 
Prečin:	ohrozovanie mravnej výchovy mládeže podľa § 211 odsek 1 písmeno b Trestného zákona číslo 300/2005 Zbierky zákonov v znení zákona číslo 257/2009 Zbierky zákonov

Rozhodol: 	prokurátorka Okresnej prokuratúry Galanta
Rozhodnutie:
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako stará matka maloletého dieťaťa XXXXX, nar. 02. 07. 1994, trvale bytom XXXXX, žiaka Základnej školy s vyučovacím jazykom maďarským, XXXXX XXXXX v školskom roku 2009/2010, ktorého má zvereného do náhradnej osobnej starostlivosti na základe XXXXX súdu v Galante č. XXXXX zo dňa 19. 06. 2008, umožnila, aby XXXXX od 02. 09. 2009 až do 29. 06. 2010 vymeškal počas školského roka 2009/2010 celkovo 336 neospravedlnených vyučovacích hodín,

Právna veta:
lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením prokurátorky Okresnej prokuratúry Galanta sp. zn. 2 Pv 449/10 zo dňa 23. 09. 2010 bolo podľa § 216 ods. 1 Tr. por. podmienečne zastavené trestné stíhanie vedené proti obv. XXXXX za prečin ohrozenia mravnej výchovy mládeže podľa § 211 ods. 1 písm. b) Trestného zákona.

Uznesenie nadobudlo právoplatnosť dňa 05. 10. 2010. Podľa § 216 ods. 2 Tr. por. bola obvinenej uložená skúšobná doba v trvaní 1,5 roka, počas plynutia ktorej jej neboli uložené osobitné obmedzenia. Skúšobná doba obvinenej uplynula dňa 05. 04. 2012.
Po skončení skúšobnej doby podmienečne zastaveného trestného stíhania boli zadovážené správy a hodnotenia na menovanú, pričom zo správy z miesta trvalého bydliska obce Žihárec vyplýva, že obvinená XXXXX dňa 18. 04. 2011, teda počas skúšobnej doby, zomrela. 
  
Podľa ustanovenia § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.
 
Vzhľadom na to, že obvinená XXXXX, nar. 23. 05. 1947 dňa 18. 04. 2011 zomrela, bolo potrebné trestné stíhanie v zmysle § 215 ods. 1 písm. d/ Trestného poriadku zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka